  Майя Бывальцева Камбарка ёросын улӥсьёс Кам но Буй шуръёс вамен выжъёс вылтӥ потон понна дун сярысь ужпумез нош ик ӝутӥзы туннэ, 6-тӥ куарусёнэ, ёросэ Удмуртилэн тӧроезлэсь ужзэ огдырлы быдэсъясь Александр Бречалов вуылыку. Юанэз калыкен пумиськон дыръя сётӥзы. Кылсярысь, вераськизы, быгатозы-а ёросын улӥсьёс дун тырытэк ветлыны. Улосвыл кивалтӥсь тодэ вайытӥз, шурез выжон котьку дунын вал шуыса — паромен но, электричкаен но. Паромен выжон 250 манет усе вал. Александр Бречалов пусйиз, ёросын улӥсьёс понна дунтэк потон уз луы, но эскерисько мукет луонлыкъёс. Ми толон берозь пукимы но эскеримы — кӧня сылэ электричка. Мон тодӥсько ни, со тӥляд куинь пол ветлэ — ӵукна 5 час 30 минутэ, 12 часын но 18 час котырын. Валаськоды, автобусъёс. Ми чакламы, кин тӥляд Камбарка ёросысь Сарапулысь СЭГЗ-ын, „Элекондын“ но мукет интыын ужа. Зэмзэ но ваньзэ рос-прос чакламы. <…> Оскисько, ӵошен пумкылъянэ вуомы Александр Бречалов, Удмуртилэн тӧроезлэсь ужзэ огдырлы быдэсъясьКонцессионерлэн — «РИК» огазеяськонлэн — пресс-службаяз иворъёсъя «Удмуртия» агентстволы веразы, выжъёс вылтӥ потон дунъёсъя капчиятонъёс эскерисько шуыса, но соосты сётон понна трафикез чаклано. «Капчиятонъёс сётон сярысь вераськемлэсь азьвыл валаны кулэ, кӧня машинаос отӥ ветлозы. Ми 10-тӥ нунал гинэ ужаськомы, трафик ялан таӵе ик луоз шуыса вераны вазь на. Эскеронъёс та ласянь мыно», — валэктӥзы «РИК» огазеяськонлэн пресс-службаяз. Тодэ вайытом, выжъёс вылтӥ потон понна дун басьтыны кутскизы 26-тӥ гудырикошконысен. Кык уй-нунал ӵоже отӥ 4 сюрс 700 автомобильёс ортчизы, чакламын вал 3 сюрс 500 машина ортчоз шуыса. Трафикъя выль лыдпусъёсты «РИК» огазеяськонын ӧз сётэ. Дун басьтыны кутскем бере нырысетӥ нуналъёсы водительёслэн мылкыдъёссы пӧртэмесь вал: одӥгъёсыз дунъёсты тупамон лыдъяло, мукетъёсыз паромен яке котыр сюрестӥ умойгес ветлыны луоз шуыса веразы. Тегъёс: Авто Камбарка дунъёснотарифъёс Удмуртия АлександрБречалов Камваменвыж  